Farg‘ona viloyatida investitsiya loyihalarini amalga oshirishni jadallashtirish va sanoatni rivojlantirish chora-tadbirlari to‘g‘risida

Farg‘ona viloyatida investitsiya loyihalarini amalga oshirishni jadallashtirish va hududning sanoat salohiyatini rivojlantirish, bu borada mahalliy hokimliklar, hududlarni kompleks ijtimoiy-iqtisodiy rivojlantirish bo‘yicha tashkil etilgan sektorlar (keyingi o‘rinlarda sektorlar deb ataladi) rahbarlari, hududiy davlat boshqaruvi organlari rahbarlarining shaxsiy mas’uliyatini yanada oshirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining 2019-yil 6-7-may kunlari Farg‘ona viloyatiga tashrifi davomida berilgan topshiriqlariga muvofiq:
 2019-yilning may oyidan 2020-yil may oyiga qadar Farg‘ona viloyatida investitsiya loyihalarini amalga oshirish va sanoatni rivojlantirish bo‘yicha “zarbdor yillik” deb e’lon qilingani;
 Farg‘ona viloyatida har haftaning chorshanba kuni “investitsiya loyihalarini amalga oshirish va sanoatni rivojlantirish kuni” etib belgilangani;
 Farg‘ona viloyatida investitsiya loyihalarini amalga oshirish va sanoatni rivojlantirish masalalari Farg‘ona viloyati hokimining birinchi navbatdagi vazifasi etib belgilangani;
 Farg‘ona viloyatida investitsiya loyihalarini amalga oshirish va sanoat salohiyatini rivojlantirish uchun Farg‘ona viloyati va tumanlari (shaharlari) hokimliklari, sektorlar, hududiy davlat boshqaruvi organlari rahbarlariga shaxsiy javobgarlik yuklanganligi ma’lumot uchun qabul qilinsin.
 2. Quyidagilar:
 2019-2020-yillarda Farg‘ona viloyati sanoatini rivojlantirishning asosiy ko‘rsatkichlari 1-ilovaga muvofiq;
 Farg‘ona viloyatida 2019 ― 2021-yillarda amalga oshiriladigan investitsiya loyihalarining manzilli ro‘yxati 2-ilovaga muvofiq tasdiqlansin.
 3. Farg‘ona viloyati hokimligi:
 manfaatdor davlat va xo‘jalik boshqaruvi organlari, loyihalarning tashabbuskorlari bilan birgalikda 2019-2020-yillarda Farg‘ona viloyati sanoatini rivojlantirishning asosiy ko‘rsatkichlari va investitsiya loyihalarining so‘zsiz bajarilishini ta’minlasin, bunda investitsiya loyihalarining o‘z vaqtida va sifatli amalga oshirilishini, ishlab chiqarishning mo‘ljallangan hajmlari o‘zlashtirilishi hamda yangi ish o‘rinlari tashkil etilishiga alohida e’tibor qaratsin;
 investitsiya loyihalarini amalga oshirish bo‘yicha muammoli masalalarni muntazam ravishda ko‘rib chiqib, ularni hal etish yuzasidan tezkor va amaliy choralar ko‘rgan holda, loyihalar bajarilishining tizimli monitoringini yuritsin;
 har haftaning chorshanba kuni investitsiya loyihalarini amalga oshirish va sanoatni rivojlantirish masalalarini tadbirkorlar ishtirokida muhokama qilib, ularning viloyat va respublika darajasidagi mavjud muammolarini hal etish bo‘yicha har oy yakuni bilan O‘zbekiston Respublikasi Vazirlar Mahkamasiga axborot kiritib borsin; 
 bir oy muddatda O‘zbekiston Respublikasi Tashqi ishlar vazirligi va O‘zbekiston Respublikasining xorijiy davlatlardagi elchixonalari bilan birgalikda viloyat hokimligi delegatsiyasini xorijiy safarlarga yuborish bo‘yicha reja-jadvalini ishlab chiqsin hamda xorijiy davlatlarga xizmat safarlarini amalga oshirgan holda, to‘g‘ridan to‘g‘ri xorijiy investitsiyalarni jalb etish uchun investorlarni aniqlash, ular bilan muzokaralar olib borish, hamkorlik shartnomalarini tuzish va boshqa tashkiliy masalalarni hal etib borsin.
 4. Farg‘ona viloyati hokimligiga O‘zbekiston Respublikasi Investitsiyalar va tashqi savdo vazirligi va xizmat ko‘rsatuvchi tijorat banklari bilan kelishgan holda, loyihaning qiymatini va ish o‘rinlari sonini saqlab qolish sharti bilan investitsiya loyihalari manzilli ro‘yxatiga, zaruratga ko‘ra, o‘zgartirishlar kiritish huquqi berilsin.
 5. O‘zbekiston Respublikasi Iqtisodiyot va sanoat vazirligi, Axborot texnologiyalari va kommunikatsiyalarini rivojlantirish vazirligi, Energetika vazirligi va Farg‘ona viloyati hokimligi investitsiya loyihalarini amalga oshirish uchun talab etiladigan tashqi muhandislik kommunikatsiya tarmoqlariga ulanish va ularning ta’minotini yo‘lga qo‘yish hamda eng maqbul texnik shartlarni taqdim etish, ruxsat beruvchi hujjatlarni qisqa muddatda rasmiylashtirish choralarini ko‘rsin.
 6. Farg‘ona viloyati hokimligi, O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligining:
 viloyatning investitsiya salohiyati, mavjud imtiyozlar va imkoniyatlar, istiqbolli investitsiya loyihalari, xomashyo resurslari hamda xorijiy va mahalliy hamkorlar to‘g‘risidagi ma’lumotlarni tadbirkorlarga yetkazish maqsadida Farg‘ona viloyati hokimligi huzurida investitsiya markazini tashkil etish; 
 investitsiya loyihalarini amalga oshirish, qo‘llab-quvvatlash va amalga oshirishga ko‘maklashish bo‘yicha Farg‘ona viloyati hokimligi huzurida xorijiy investorlar kengashini tuzish;
 investitsiya loyihalarini ishlab chiqish, amalga oshirilishini qo‘llab-quvvatlash va yuzaga keladigan xatarlarning oldini olishga qaratilgan samarali ishlarni tashkil etish, viloyat delegatsiyasining xorijiy davlatlarga safarlari xarajatlarini qoplash uchun eksperiment sifatida Farg‘ona viloyati hokimligi huzurida investitsiya loyihalarini ishlab chiqish va amalga oshirish jamg‘armasini (keyingi o‘rinlarda Jamg‘arma deb ataladi) tashkil etish to‘g‘risidagi takliflari ma’qullansin.
 7. Farg‘ona viloyati hokimligi O‘zbekiston Respublikasi Investitsiyalar va tashqi savdo vazirligi, Moliya vazirligi bilan birgalikda:
 ikki oy muddatda investitsiya markazi va xorijiy investorlar kengashini tashkil etish choralarini ko‘rsin; 
 bir oy muddatda Jamg‘arma mablag‘larini shakllantirish va ulardan foydalanish tartibi to‘g‘risidagi nizomni ishlab chiqsin va tasdiqlasin;
 Jamg‘arma mablag‘larini shakllantirish uchun viloyat mahalliy budjetining qo‘shimcha mablag‘lari hisobidan bir million AQSh dollari ekvivalenti miqdorida mablag‘ ajratsin.
 8. Quyidagilar Jamg‘arma mablag‘larini shakllantirishning asosiy manbalari etib belgilansin:
 O‘zbekiston Respublikasi Moliya vazirligi bilan kelishgan holda viloyat mahalliy budjeti qo‘shimcha mablag‘lari hisobidan;
 xalqaro moliya institutlari, xorijiy hukumat moliya tashkilotlari mablag‘lari;
 jismoniy va yuridik shaxslarning homiylik xayriyalari;
 jamg‘armaning vaqtincha bo‘sh mablag‘larini tijorat banklari depozitlariga joylashtirishdan olingan daromadlar;
 qonunchilikda taqiqlanmagan boshqa manbalar.
 Belgilab qo‘yilsinki, Jamg‘arma mablag‘lari O‘zbekiston Respublikasi Prezidenti va Hukumati hujjatlarida yoki topshiriqlarida nazarda tutilgan tadbirlarni moliyalashtirishga hamda Moliya vazirligi bilan kelishgan holda boshqa maqsadlarga sarflanadi.
 9. O‘zbekiston Respublikasi Iqtisodiyot va sanoat vazirligi Davlat soliq qo‘mitasi, Investitsiyalar va tashqi savdo vazirligi, Savdo-sanoat palatasi, “O‘zbekoziqovqatxolding” xolding kompaniyasi, Farg‘ona viloyati hokimligi bilan birgalikda ikki oy muddatda Farg‘ona viloyatidagi mavjud sanoat tashkilotlarini xatlovdan o‘tkazib, ularning faoliyati va mavjud quvvatlardan foydalanish samaradorligini tahlil qilgan holda ularni rivojlantirish, quvvatlardan foydalanish darajasini oshirish, yangi sanoat tashkilotlarini tashkil etish choralarini ko‘rsin.
 10. O‘zbekiston Respublikasi Iqtisodiyot va sanoat vazirligi Investitsiyalar va tashqi savdo vazirligi, Davlat geologiya va mineral resurslar qo‘mitasi, “O‘zsanoatqurilishmateriallari” uyushmasi, Farg‘ona viloyati hokimligi bilan birgalikda bir oy muddatda:
 viloyatdagi mavjud mineral resurslar, noruda qazilma boyliklari konlarini sanoat usulida foydalanishga jalb qilib, tayyor qurilish mahsulotlari ishlab chiqarishga qaratilgan chora-tadbirlar dasturini ishlab chiqsin;
 salohiyatli tashabbuskorlar bilan investitsiya loyihalarini ishlab chiqqan holda, o‘zlashtirilmagan konlardan foydalanishni tashkil qilish, ayniqsa, xorijiy investorlarni keng jalb qilish hisobiga zamonaviy texnologiyalarni olib kirish va yuqori sifatli qurilish materiallari ishlab chiqarishni joriy qilish choralarini ko‘rsin.
 11. Farg‘ona viloyati hokimligi, tegishli sektorlarning rahbarlari Farg‘ona viloyatida investitsiya loyihalarining o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini viloyat va tuman faollari yig‘ilishlarida har oy yakuni bilan muhokama qilinishini ta’minlasin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov, Bosh vazir o‘rinbosari — moliya vaziri J.A. Qo‘chqorov hamda Farg‘ona viloyati hokimi Sh.M. G‘aniyev zimmasiga yuklansin.